SL Uradni list Evropske unije C 45/21

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 45/09

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„NATIVE SHETLAND WOOL“

ES št.: UK-PDO-0005-0737-19.01.2009

ZGO ( ) ZOP ( X )

1. Ime:

„Native Shetland Wool“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 3.6 Volna

3.2 Opis proizvoda, za katerega se uporablja ime iz točke 1:

Volna „Native Shetland Wool“ se mora pridobivati od čistopasemskih shetlandskih ovc, ki se gojijo v ekoloških obratih na Shetlandskih otokih v skladu z ekološkimi standardi. Runo ene ovce je težko od 1 do 2 kg. Lahko je belo in različnih odtenkov naravnih barv, od črne in rjave do sive.

Ovce se gojijo na hribovitem opredeljenem geografskem območju in se strižejo od julija do avgusta. Strižejo se lahko strojno ali ročno, dlaka pa se lahko odstrani tudi z ročnim puljenjem.

Faze postopka, ki se izvajajo v skladu s svetovnim standardom za organski tekstil (GOTS), so:

— pranje– pranje volne je bistven prvi korak pri pridobivanju visokokakovostnega proizvoda. Volna se opere po kratkem ali dolgem programu pranja pri natančno določenih temperaturah od 20 do 25 °C,

— prebiranje in ločevanje– volna se nato prebere, da se fina vlakna ločijo od grobih in da se odstranijo morebitni preostali drobci rastlin, kot so seno in semena,

— mikanje– mikalnik je glavni del obrata za predelavo vlaken. Mikalnik zajame naključen šop vlaken in jih spremeni v neskončen pramen, iz katerega se oblikuje koprena za izdelavo klobučevine ali pa se vlakna združijo, pri čemer nastane predpreja,

— predenje– sistem predenja se deli na dva dela: raztezanje in zvijanje predpreje, da se oblikuje preja različne teže in debeline. Preja se nato navije na tulce, s katerih se lahko zvije v klobčiče,

— izdelava klobučevine– s strojem za izdelavo klobučevine se iz posameznih vlaken izdela klobučevina ali koprena. Prilagodljiv pokrov stroja omogoča uporabo različno debelih vlaken, ki se s stiskanjem in stresanjem mokrih vlaken prepletajo, tako da nastane klobučevina (koprena).

Zajeti proizvodi vključujejo prejo, ki je navita v klobčiče, in klobučevino ali kopreno.

Volna ima posebne značilnosti, in sicer je zanjo značilno, da je mehka, vzdržljiva in prožna ter da zagotavlja toplotno zaščito. Vlakna so sestavljena iz nadlanke, dolge več centimetrov, in zelo fine podlanke. Vlakna so povprečno dolga od 5 do 10 cm in imajo povprečen premer 29,9 mikronov.

Opis Povprečna dolžina vlaken Povprečen premer vlaken (v mikronih) Otip Barva Teža shetlandsko bela 5–10 cm 29,9 mehka in svilnata bela 1–2 kg shetlandsko rjava 5–10 cm 29,9 mehka in svilnata rjava 1–2 kg shetlandsko srnje rjava 5–10 cm 29,9 mehka in svilnata srnje rjava 1–2 kg shetlandsko siva 5–10 cm 29,9 mehka in svilnata siva 1–2 kg shetlandsko črna 5–10 cm 29,9 mehka in svilnata črna 1–2 kg

Volna je edinstvena na otip, ker daje občutek mehkobe, vzdržljivosti in prožnosti. Prožnost je posledica značilne kodraste in valovite dlake shetlandskih ovc (ki ni tako gosta kot na primer pri pasmi merino).

Osnovne naravne barve shetlandske volne so bela, shetlandsko rjava (rdeče rjava), srnje rjava, temno siva in shetlandsko črna (temno rjava). Shetlandske ovce imajo na kožuhih značilne naravne vzorce. Zato je lahko runo ene ovce v več različnih odtenkih naravnih barv. Shetlandska volna je ena od najmehkejših znanih vrst volne. Zvije in obdela se lahko v različno debelo prejo za tkanje in pletenje.

Ta uporaba je značilna za volno, pridobljeno na Shetlandskih otokih od avtohtone shetlandske pasme, po kateri je dobila ime, za katerega se zahteva zaščita geografske označbe. Vlagatelji se zavedajo, da se ekološko pridelana volna ovc shetlandske pasme pridobiva tudi zunaj opredeljenega območja.

3.3 Surovine:

Volna „Native Shetland Wool“ se mora pridobivati od čistopasemskih shetlandskih ovc, ki se gojijo v ekoloških obratih na Shetlandskih otokih, ki ustrezajo ekološkim standardom. Predelana volna mora ustrezati svetovnemu standardu za organski tekstil (GOTS).

3.4 Krma (samo za proizvode živalskega izvora):

Se ne uporablja.

3.5 Posebni proizvodni postopki, ki jih je treba izvajati na opredeljenem geografskem območju:

Volna „Native Shetland Wool“ mora izvirati od čistopasemskih shetlandskih ovc, ki se v skladu z ekološkimi standardi gojijo na Shetlandskih otokih. Postopki za proizvodnjo preje se morajo prav tako izvajati na teh otokih. Ti postopki vključujejo:

— pranje,

— prebiranje,

— ločevanje,

— mikanje,

— predenje,

— izdelavo klobučevine.

Ko je preja izdelana, se lahko proda na otokih ali zunaj otokov za nadaljnjo predelavo v poslovnih obratih ali za domačo uporabo.

3.6 Posebna pravila za rezanje, ribanje, pakiranje itd.:

Se ne uporabljajo.

3.7 Posebna pravila za označevanje:

Poleg znaka EU za zaščiteno označbo porekla so na označbi „Native Shetland Wool“ dovoljeni drugi znaki ali logotipi, vključno z oznakami zasebnih shem certificiranja, za katere ima proizvod izpolnjene pogoje, če se s tem ne zavaja potrošnikov.

Ime „Native Shetland Wool“ se zaščiti v skladu z veljavnimi predpisi Unije. Uporaba nazivov, kot sta „Shetland wool“ in „Shetland organic wool“, za označevanje proizvodov, ki so povezani s to pasmo, vendar ne izhajajo z geografskega območja, ni v nasprotju s pogoji registracije za označbo ZOP „Native Shetland Wool“.

4. Jedrnata opredelitev geografskega območja:

Shetlandski otoki.

5. Povezava z geografskim območjem:

5.1 Posebnost geografskega območja:

Avtohtone shetlandske ovce iz ekološke reje se gojijo le v ekoloških obratih na Shetlandskih otokih. Podnebje na Shetlandskih otokih je zelo ostro, tla pa so na splošno zelo nerodovitna. Zato so se shetlandske ovce v vsaj 5 000 letih prilagodile življenju v posebnih razmerah. V tem posebnem podnebju in okolju se je razvila pasma ovc, ki živijo na nekultiviranih pobočjih in otokih. Pasejo se po vresiščih v notranjosti otokov, na obmorskih pašnikih in številnih majhnih otokih ob obali.

5.2 Posebnost proizvoda:

Za to edinstveno volno avtohtonih ovc je značilno, da je mehka, vzdržljiva in prožna ter da zagotavlja toplotno zaščito. Vlakna volne so sestavljena iz dolge nadlanke (za zaščito pred močnim dežjem) in zelo fine podlanke, ki ščiti ovce pred mrzlim vetrom. Zelo malo vrst tako lahke preje, proizvedene iz 100-odstotnih volnenih vlaken, ima tipične značilnosti, zaradi katerih je volna tako mehka na otip. Posebna kodravost surovih vlaken volne daje preji značilno prožnost.

Povpraševanje po teh posebnih vlaknih je veliko na različnih področjih. Vlakna zagotavljajo odlično toplotno zaščito in so se uporabila na več znamenitih odpravah na južni ali severni tečaj in v Himalajo, ker zelo dobro zadržujejo toploto.

5.3 Vzročna zveza med geografskim območjem in posebno kakovostjo, slovesom ali drugo značilnostjo proizvoda:

Shetlandske ovce so že dolgo cenjene zaradi izredno fine volne. So temelj pomembne tekstilne industrije na Shetlandskih otokih. Volna je zelo fina in primerljiva z volno merino, njena kakovost pa je že dolgo priznana. Kakovost in edinstvene značilnosti volne „Native Shetland Wool“ so rezultat naravnega razvoja avtohtone pasme, ki se je prilagodila geografskim pogojem na Shetlandskih otokih.

Runo, kosti in ovčja koža so se uporabljali kot surovine za izdelavo različnih predmetov, ki so bili potrebni za preživetje. Delčki kosti in drobno orodje, ki so jih našli na tem območju in izvirajo iz obdobja od železne dobe do 13. stoletja, potrjujejo, da so se na Shetlandskih otokih vedno gojile ovce. Priseljenci z Norveške so v 9. stoletju pripeljali svojo pasmo ovc, da so imeli mleko, meso in drobovino za hrano. Ker so bile ovce na Shetlandskih otokih ločene od drugih pasem, se je razvila prepoznavna otoška pasma, tj. shetlandska ovca, ki je znana kot vir shetlandske volne. Leta 1790 so posebno kakovost shetlandske volne spoznali tudi prebivalci preostale Škotske, potem ko so bili vzorci poslani v Edinburg in sprejeti z navdušenjem. Takrat je bilo ustanovljeno društvo za britansko volno, katerega cilj je bil izboljšanje standardov ovčjereje in pridelave volne.

Danes različne naravne barve shetlandskega runa in preje zadostijo potrebam po ekološko pridelani preji brez uporabe kemičnih barvil na trgu. Shetlandska volna ima zdaj zaradi edinstvenih značilnosti zelo stabilen položaj na veliko izvoznih trgih.

Sklic na objavo specifikacije:

(člen 5(7) Uredbe (ES) št. 510/2006)

http://www.defra.gov.uk/foodfarm/food/industry/regional/foodname/products/documents/shetland-organic-wool.pdf

(1) UL L 93, 31.3.2006, str. 12.